**ПРИМЈЕДБЕ**

**НА ЗАКОН О ЗАШТИТИ ОД НАСИЉА У ПОРОДИЦИ И НАСИЉА ПРЕМА ЖЕНАМА РЕПУБЛИКЕ СРПСКЕ**

**И**

**НАЦРТА ЗАКОНА О ДОПУНИ КРИВИЧНОГ ЗАКОНИКА РЕПУБЛИКЕ СРПСКЕ**

Удружење грађана „Родитељи ЗА права дјеце“ основано је са циљем заштите права дјеце у свим сегментима јавног дјеловања, те са намјером успостављања сарадње са другим удружењима, субјектима и државним институцијама. Одлучили смо се обратити свим релевантним субјектима у нашем друштву, а у вези са Нацртом закона о заштити од насиља у породици и насиља према женама Републике Српске и Нацрта закона о допуни Кривичног законика Републике Српске, који се налазе на дневном реду 6. редовне сједнице.

Наш допис је апел да се предметни нацрти повуку из даље процедуре јер, у најкраћем, нису усклађени са правним системом Републике Српске, са основним начелима наше културе, традиције, па и религије. Напомињемо и да Република Српска није дужна да се по питањима брачних и породичних односа усклађује са ЕУ, управо због различитости у култури, религији и другим вриједностима које се не могу једнообразно регулисати истим прописима.

Наводимо само неке од чланова закона које сматрамо вишеструко спорним:

1. **Члан 3. став 3.** Субјекти заштите...“...лица која су стекла посебна знања из те области...“ Ко су ова лица? Зашто обуке из области насиља у породици и насиља према женама врши Гендер центар?
2. **Члан 4.**

Дефиниција насиља у породици широко је постављена. Посебно широка формулација је у ставу (2) овог члана и то:

* **тачка 12)** „занемаривање дјеце у њиховом васпитању“ – које се све ситуације могу подвести под ову формулацију и на основу којих критерија се цијени *„исправно васпитање“*? (ову одредбу требало би сасвим брисати јер је избрисана и из Породичног закона због прешироке и неодређене формулације)
* **тачка 18)** „онемогућавање приступа члану породице здравственој заштити или њези“ – ако је родитељ одговоран да брине о здрављу дјетета и да даје писану сагласност за предузимање медицинских мјера и захвата над дјететом (при томе не мислимо на грубо занемаривање које ће у хитним случајевима дјетету угрозити живот), како тумачити наведену тачку, тј. који случајеви се сврставају под ову формулацију? (треба брисати).
* **тачка 21)** „задржавање путне исправе или неког другог документа члана породице“ – нпр. уколико се родитељ противи да малољетно дијете путује ван граница Републике Српске и Босне и Херцеговине због разумне бриге за његову безбједност, живот и здравље у одређеном случају и због тога задржи путну исправу, да ли се и то може сматрати насиљем у породици?
* **тачка 23)** „неовлашћено објављивање фотографија или снимака члана породице путем информационо-комуникационих средстава, односно неовлашћено дијељeње фотографија или снимака породице путем друштвених мрежа, независно од тога да ли су сачињени уз пристанак или без пристанка члана породице – ко даје овлашћење за дистрибуцију породичних снимака или фотографија, ако нпр. родитељи објаве фотографију дјетета?

Формулацију члана 4. Треба прецизирати и скратити. **Ефикасну заштиту могуће је пружити само ако сви субјекти заштите правовремено реaгују. Нормирањем великог броја радњи насиља у породици, у пракси ће имати супротан ефекат – оптерећеност субјеката заштите великом бројем пријава, и самим тим немогућности правовременог реаговања у случајевима стварног угрожавања живота и здравља чланова породице.**

1. **Члан 5.**

Спорна је **дефиниција појма „жена“ у ставу (2)** овог члана: „Појам „жена“ из става 1. овог члана, у смислу овог закона, укључује и дјевојчице и дјевојке које нису навршиле 18 година живота.“ Дјевојчице испод 18 година живота, у смислу Породичног закона Републике Српске и Кривичног закона Републике Српске, су малољетна лица и не могу се изједначити са одраслим женама. Ова дефиниција представља одступање од уставних, законских и међународних норми, којима су дефинисана права дјеце.

Ова дефиниција је у директној супротности с дефиницијом из **члана 8. став (3)** Закона: „Дијете, у смислу овог закона, је сваки члан породице који није навршио 18 година живота.“

1. **Члан 6. Фемицид – лишење живота жене**

**Овај члан је у потпуној супротности са Уставом Републике Српске у смислу једнакости свих грађана и као такав треба бити брисан из Нацрта.** Правни систем Републике Српске темељи се на основним постулатима равноправности грађана у слободама, правима и дужностима. Према Уставу Републике Српске грађани су једнаки пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање... или друго лично својство. Опасност увођења овог термина у законодавство Републике Српске је вишеструка.

-Као прво Правна квалификација „фемицида“ није ништа друго него пут за увођење родне идеологије у породично и кривично законодавство Републике Српске. Ако наш правни систем пружа гаранције у смислу равноправности свих грађана, (у нашој земљи већ постоји Закон о равноправности полова, Закон о забрани дискриминације...), шта је оправдање да се фемицид посебно квалификује? Идеологија родова је супротна нашој религији и општеприхваћеном систему вриједности нашег друштва. Сматрамо да је увођење овог термина у законодавни оквир Републике Српске, **полазна основа и оправдање за увођење и осталих родова у наше законодавство**. Ако родно засновано насиље према женама (што је и наведено у Разлозима за доношење закона) нормативно посебно издвојимо и регулишемо, онда не можемо одбити даљу правну заштиту осталих родова, којих по неким тренутним теоријама има више од 70!

-Друго, из образложења закона посебно издвајамо дио: „С тим у вези, консултована је Резолуција Европског парламента од 8. октобра 2013. године **о масовним убиствима** због полне дискриминације: нестајање жена? . Поменута резолуција у тачки 4. позива владе да „фемицид или масовно убиство због полне дискриминације посебно категоризују као злочин и да израде и проведу законе како би се случајеви фемицида истражили, против починилаца водили судски поступци док би се преживјелима осигурао једноставан приступ здравственој заштити и дугорочној подршци“. Овај дио образложења је утолико више споран ако имамо у виду друштвене прилике у нашој земљи, ратна дејства на територији БиХ и оптужбе за ратне злочине (који по међународном праву немају застару). У контексту наведеног, треба имати у виду дефиницију фемицида према Европском институту за родну равноправност, која гласи:

Термин фемицид значи убијање жена и д‌јевојака због њиховог пола, које чине или толеришу приватни и јавни актери. Термин између осталог обухвата убиства жена као резултат насиља интимних партнера, мучење и мизогино погубљивање жена, убијање жена и д‌јевојчица у име части и друга убиства везана уз штетне праксе, циљано убијање жена и д‌јевојчица у контексту оружаног сукоба те случајеве фемицида повезане с криминалним групама, организованим криминалом, дилерима дроге и кријумчарењем жена и д‌јевојчица.“

Додатне напомене

Израз „фемицид” (femicidio) посебно је био прихваћен у Латинској Америци као користан облик реакције на забрињавајући пораст врло насилних убистава жена и д‌јевојчица. Ријеч фемицидио уведена је паралелно како би се обухватио елемент некажњавања и институционалног насиља, које се догађало због изостанка одговорности и одговарајућих реакција државе након таквих убијања. Појам се користи када се доводи у питање одговорност државе.“

Извор:<https://eige.europa.eu/publications-resources/thesaurus/terms/1192?language_content_entity=bs>

Увођење овог термина у кривично и породично законодавство Републике Српске може имати несагледиве посљедице по Републику Српску.

1. **Члан 7.**

Дефиниција члана породице у смислу овог Закона је такође широко постављена, имајући у виду одредбу члана 2. став (1) Породичног закона Републике Српске по којем је породица **„животна заједница родитеља и дјеце и других сродника“**. Широком формулацијом изједначавају се односи између чланова примарне породице коју чине родитељи и дјеца и односи те породице са другим сродницима, али и са лицим која нису у сродству (став 9.), те лица која су била или су још увијек у емотивној или интимној вези...? **Чланом породице не могу се сматрати лица која нису према важећим прописима чланови породице.**

1. **Члан 8. Жртва насиља у породици**

Овај члан уноси огромну правну несигурност и вишеструко угрожава право дјетета да живи у породици са својим родитељима. Закон члановима породице сматра лица која то нису и не могу бити према важећим прописима, насиље веома широко дефинише и нормира, што у пракси **може довести до издвајања дјетета из породице** у великом броју случајева иако радње насиља нису предузете према дјетету.

1. **Члан 9. Субјекти заштите**

Субјекте заштите, чина **правна лица која реализују мјеру сигурне куће**. Потпуно је нејасан правни основ да, уз уставом и законом дефинисане органе јавног управљања и државне институције, равноправно учествују и правна лица чији субјективитет није прецизно дефинисан. Ко чини ова правна лица? (члан 14 помиње установе, органе, правна лица, фондације и удружења). У пракси знамо да су то различите НВО које на овај начин добијају средства из буџета Републике Српске, те се могу сматрати профитним организацијама, што је супротно важећем Закону о Удружењима и фондацијама Републике Српске, према којем сврха оснивања удружења није стицање добити. Када доведемо овај члан у корелацију са Главом V закона (Посебне мјере подршке жртвама) долазимо до закључка да сигурне куће нису једина мјеста за збрињавање жртава. То могу бити и друге породице, или друга одговарајућа установа. Поставља се питање економске оправданости да се, поред установа социјалне заштите, здравствених установа и органа старaтељства, буџетска средства преусмјеравају правним и физичким лицима за која се оправдано може закључити да на овај начин остварују профит, без адекватне контроле и њиховог упитног правног субјективитета. У овом члану посебно је споран и став (3) у смислу постојећих прописа из области здравствене заштите и ослобађања трошкова жртава приступа свим субјектима заштите.

1. **Члан 10.**

Предвиђа да Влада Републике Српске, на приједлог Гендер центра – Центра за једнакост и равноправност полова Републике Српске доноси Стратегију за сузбијање насиља према женама и фемицида Републике Српске и акционе планове за њихово спровођење. Сам назив Центра (eng. Gender – род, пол), иако то није предмет регулисања овог Закона, није у складу са утврђеним правилима српског језика, што самим тим ствара забуну шта је њихова стварна надлежност и дјелокруг рада. Овим Законом даје му се широка област дјеловања у свим фазама поступка, што сматрамо да није оправдано, с обзиром да постоје републички органи са својим Уставом и законима утврђеним надлежностима.

1. **Члан 11. Значење граматичких израза**

Мушки и женски род и оба пола. Српски језик у граматичком смислу има и средњи род. Да ли је он он овде случајно, или намјерно изостављен?

1. **Члан 18.**

Сматрамо сувишном одредбу **става (2) члана 18.** – „Чланови породице и сваки други грађанин имају право пријавити полицији или тужилаштву да је почињено насиље у породици или насиље према женама“, то се подразумијева, те нема потребе посебно наглашавати, јер то уосталом **није само право већ и обавеза**, па је самим тим сувишан и наставак текста „а обавезни су га пријавити уколико је жртва насиља дијете“.

**Ставом (3) члана 18.** предвиђено је: „Након пријема пријаве да је учињено насиље у породици или насиље према женама, полиција је дужна о томе одмах обавијестити орган старатељства, који ће одмах непосредно пружити социјалну заштиту жртви, предузети друге мјере из своје надлежности, о чему сачињава службени извјештај и доставља га полицији без одгађања.“ Дакле орган старатељства се обавјештава одмах по запримљеној пријави а без утврђивања чињеница, што представља посебну опасност имајући у виду одредбе Породичног закона којим се Центру за социјални рад омогућује привремено измјештање дјетета из породице без одлуке надлежног суда. Ова одредба ствара правну несигурност и могућност злоупотреба у пракси, уколико Центар буде реаговао привременим одузимањем дјетета прије утврђивања чињеница, односно навода по пријави о насиљу у породици.

1. **Члан 61.**

„Жртва се збрињава у другу одговарајућу установу или код друге породице по одлуци органа старатељства у случају када орган старатељства оцијени да је то повољније за жртву и уз сагласност жртве насиља у складу са одредбама закона којим се уређује област социјалне заштите.“

Да ли се под „жртвом насиља“ у смислу ове одредбе подразумијева и малољетно дијете и која су права другог родитеља (у ситуацији кад је извршилац насиља један од родитеља) и зашто се жртва збрињава „у другу одговарајућу установу или код друге породице“, а не код родитеља и која је то „друга одговарајућа установа“.

1. Сматрамо сувишним формирање чак два органа који ће пратити питања сузбијања насиља у породици и насиља над женама и то: Савјет за сузбијање насиља у породици и породичној заједници, који чине представници надлежних министарстава и других републичких органа, јавних установа и стручних служби **(члан 75.)** и Одбор за праћење насиља према женама и фемицида Републике Српске, који чине представници надлежних министарстава, Гендер центра и правосудних институција **(члан 81.)**. Питање је зашто су надлежности ових органа раздвојене ако је већ истим законом обухваћено и насиље у породици и насиље над женама.

Дакле, формирање Савјета и Одбора, са својим надлежностима, поред Владе Републике Српске, надлежних министарстава, органа старатељства, судова, тужилаштава, полиције, „Гендер“ центра …, са својим надлежностима.

Мултисекторски приступ може бити оправдан, али може створити и конфузију у погледу области и граница дјеловања.

Не постоји потреба за доношењем новог закона о заштити од насиља у породици, јер су постојећим законом уређена питања заштите, те се евентуално може приступити одређеним измјенима и допунама са циљем прецизније регулисања одређених питања, а поготово не смијемо допустити да термин „фемицид“ уђе у законодавство Републике Српске ни под којим условима.

У погледу Нацрта закона о допуни Кривичног законика Републике Српске, који је такође на дневном реду 6. Сједнице НС РС, важи све претходно наведено, јер „фемицид“ н**е смије као посебна правна категорија да уђе у правни систем Републике Српске**, па тиме ни у кривично законодавство.

**Имајући у виду све наведено, предлажемо да се предметна два Нацрта повуку из даље процедуре у Народној скупштини Републике Српске, а да се заштита породице и свих њених чланова обезбиједи ефикасном примјеном постојећих закона.**